My School My Future: Lidle ngeKhisimusi Lingakhohlwa Indleko Yesikolo
Izizalwane zeZimbabwe ezikweleSouth Africa ezingamalunga enhlanganiso ye "My School My Future" zithi abavela eMandebeleni bangakhohlwa indleko zangemuva kweKhisimusi
Izizalwane zeZimbabwe ezikweleSouth Africa ezingamalunga enhlanganiso ye "My School My Future" sezikhuthaze izakhamizi zezabelweni zeMandebeleni ukuthi zidle iKhisimusi kodwa zikhumbule ukugcinela abantwana imali yokubhadalela indleko yemfundo lokuthengela abantwana imphahla zokusebenzisa esikolo. Amalunga ale inhlanganiso athi ngesikhathi abanye bephakathi kwenjabulo yeKhisimusi, wona aphakathi komkhankaso wokuqoqa imphahla yokusiza abantwana abasezikolweni ezedlula amatshumi amahlanu ezingatholanga impumela enhle eminyakeni edluleyo. Akunyanga zingaki kube lokuxokozela kakhulu kwezemfundo elizweni ngemva kwembiko ethi zinengi kakhulu izikolo ezingela ngitsho loyedwa umntwana opasileyo imihloliso kazwelonke yokuphela komnyaka wesikhombisa eprimary. Limbiko ithinte izizalwane zeZimbabwe ezikwele South Africa enhliziyweni zabumba inhlanganiso ebizwa My School My Future, ngenjongo yokudinga indlela ezitshiyeneyo zokuphathisana lalezi zikolo. Linhlanganiso ikhuthaza abazali, izihlobo labangane ukuthi ngesikhathi bethenga ezimnandi ngekhisimusi bangakhohlwa ukuthengela abantwababo impahla ezidingakalayo ukuze baphumelele esikolo. Elinye ilunga lalinhlanganiso njalo eyimbongi umnumnzana Bongani Ncube, uthi abakholwa kikho njengenhlanganiso yikuthi ukukhuluma ngomlomonje kakusizi. Umnumnzana Bigfoster Nkomose, odabuka ePlumtree, laye olilunga lele inhlanganiso uthi ngesikhathi abanye besidla kamnandi emagigini ekhisimusi, bona bagcwele indawana zonke bekhuthaza abazala ukuthi kukho konke okwekhisimusi abakuthengayo, kube lentshintshi ezaphathisa abantwana abadinga uncedo ezifundweni zabo. Labaculi beZimbabwe labo sebengenile kulo umkhankaso. Umnumnzana Thabani Ndlovu, ovela eKezi, njalo elilunga leMlambos Express, usanda kuqoqa idili lezomculo eGoli lapho yena labanye abaculi bethe yonke imali etholakele kulelo gigi izakuyasiza izikolo ezingatholi imphumela emihle. Umnumnzana Nkomose unxusa zonke izizalwane zeMatabeleland ukuthi zibeyingxenye yalo umkhankaso ngokuxhumana lenhlanganiso ye My School My Future kukhasi layo le facebook. Uthi ulethemba lokuthi ngokubambisana kuzathi kuphela umnyaka ozayo sekukhulunywa indaba ezimnandi.